ตั้งสุรชัยสางหนี้เอสเอ็มอีแบงก์
บอร์ดเอสเอ็มอีแบงก์เผยพร้อมตั้ง &#8220;สุรชัย&#8221; สางหนี้เสีย 4 หมื่นล้าน
25 ก.ค. 2555

บอร์ดเอสเอ็มอีแบงก์เผยพร้อมตั้ง “สุรชัย” สางหนี้เสีย 4 หมื่นล้าน
แหล่งข่าวจากกระทรวงการ คลัง เปิดเผยว่า การประชุมคณะกรรมการธนาคารเพื่อพัฒนาวิสาหกิจขนาดกลางและขนาดย่อมแห่งประเทศ (เอสเอ็มอีแบงก์) ในวันที่ 25 ก.ค. จะรับทราบการยื่นใบลาออกจากตำแหน่งกรรมการผู้จัดการของนายโสฬส สาครวิศว ก่อนที่กรรมการจะรับทราบรายงานผลการสอบข้อเท็จจริงเกี่ยวกับการดำเนินการของธนาคารทั้งหมด 8 เรื่อง ที่มีการดำเนินงานผิดพลาดจนทำให้ธนาคารเสียหาย
นอกจากนี้ คณะกรรมการยังจะเห็นชอบแต่งตั้งให้นายสุรชัย กำพลานนท์วัฒน์ รองกรรมการผู้จัดการเอสเอ็มอีแบงก์ ที่มีอาวุโสเป็นอันดับ 2 ขึ้นเป็นรักษาการกรรมการผู้จัดการเอสเอ็มอีแบงก์ เนื่องจากพิจารณาแล้วจะสามารถประสานกับผู้บริหารของธนาคารให้ดำเนินการต่อไปได้
แหล่งข่าวเปิดเผยว่า การที่นายพงษ์ศักดิ์ ชาเจียมเจน รองกรรมการผู้จัดการเอสเอ็มอีแบงก์ ที่มีอาวุโสอันดับ 1 ไม่ได้ขึ้นเป็นรักษาการ เนื่องจากคณะกรรมการกังวลว่าจะทำงานประสานกับผู้บริหารส่วนใหญ่ไม่ได้ ทำให้ธนาคารเกิดความเสียหายมากขึ้นไปอีก
ภารกิจสำคัญของรักษาการกรรมการผู้จัดการเอสเอ็มอีแบงก์ คือ การแก้ไขปัญหาหนี้เสียของธนาคารที่เพิ่มจาก 2 หมื่นล้านบาท เป็น 4 หมื่นล้านบาท หรือกว่า 40% ของหนี้ทั้งหมด ให้ลดลงอย่างรวดเร็ว และเป็นการแก้ไขที่หนี้เสียที่แท้จริง ไม่ใช่แก้แบบให้เป็นหนี้ได้ไม่กี่เดือนและก็กลายเป็นหนี้เสียอีก
แหล่งข่าวเปิดเผยว่า หนี้เสียของธนาคารที่สูงขึ้นก้าวกระโดดในช่วงเพียงเวลาไม่ถึง 1 เดือน เพราะคณะกรรมการได้เอาจริงสั่งการฝ่ายบริหารให้รายงานข้อมูลที่แท้จริง การดำเนินการดังกล่าวทำให้มีการรายงานหนี้เสียที่ซ่อนไว้ถึง 2 หมื่นล้านบาท โดยหนี้เสียส่วนใหญ่เกิดจากการปล่อยกู้ราชประสงค์ สมัยรัฐบาลนายอภิสิทธิ์ เวชชาชีวะ การปล่อยกู้แท็กซี่ สมัยรัฐบาล พ.ต.ท.ทักษิณ ชินวัตร และการปล่อยกู้ช่วยน้ำท่วม สมัยรัฐบาล น.ส.ยิ่งลักษณ์ ชินวัตร ในช่วงต้นปีที่ผ่านมา โดย 3 ส่วนนี้เป็นหนี้เสียรวมกันถึง 1.7 หมื่นล้านบาท
สำหรับแนวทางการแก้ไข นายวิรุฬ เตชะไพบูลย์ รมช.ที่กำกับดูแลเอสเอ็มอีแบงก์ จะแถลงอย่างเป็นทางการ โดยจะมีการชี้แจงถึงแผนการดำเนินฟื้นฟูเอสเอ็มอีแบงก์ในอนาคตว่าจะดำเนินการอย่างไร ให้หนี้เสียลดลงอย่างเร็วเร็ว ให้ธนาคารมีเงินกองทุนเพียงพอ จะได้ปล่อยสินเชื่อช่วยผู้ประกอบการเอสเอ็มอีต่อไป
แหล่งข่าว กล่าวว่า สำหรับการสอบข้อเท็จจริงนายโสฬส เมื่อกรรมการรับทราบรายงานแล้ว ก็ต้องพิจารณาต่อไปว่าจะดำเนินการสอบวินัยต่อไปได้หรือไม่